สงกรานต์ฉุดจองสลากวูบ
สลากแย้มช่วงเทศกาลหยุดยาว คนไม่นิยมเสี่ยงโชค ทำยอดจองสลากเหลืออีก 4 ล้านฉบับ
5 เม.ย. 2559

สลากแย้มช่วงเทศกาลหยุดยาว คนไม่นิยมเสี่ยงโชค ทำยอดจองสลากเหลืออีก 4 ล้านฉบับ
พล.ท.อภิรัชต์ คงสมพงษ์ ประธานคณะกรรมการสลากกินแบ่งรัฐบาล (ลอตเตอรี่) เปิดเผยว่า โครงการสั่งซื้อ สั่งจองสลากล่วงหน้า ครั้งที่ 13 ที่เปิดจำหน่ายวันที่ 3-5 เม.ย. 2559 พบว่าความต้องการของผู้ค้าสลากลดลง ตามความต้องการซื้อในตลาด โดยขณะนี้ยอดสั่งซื้อสลากงวด วันที่ 16 เม.ย. 2559 ยังเหลืออีก 1-2 หมื่นเล่ม หรือเท่ากับ 4 ล้านฉบับ จากทั้งหมด 194,065 เล่ม หรือ 38.81 ล้านฉบับ โดยส่วนที่เหลือเชื่อว่าจะจำหน่ายได้หมด เพราะได้รับการติดต่อจากตัวแทนจังหวัดต่างๆ เช่น จ.นครราชสีมา ว่ายังมีความต้องการสั่งซื้อสลากอีก 1 หมื่นเล่ม ทั้งนี้ สำนักงานสลากฯ ไม่กังวลที่ความต้องการสลากลดลง โดยยืนยันว่าไม่เกี่ยวกับที่ระบบของธนาคารกรุงไทยล่ม ทำให้จำหน่ายสลากไม่หมด เพราะระบบของธนาคารล่มเป็นเรื่องปกติที่เกิดขึ้นกับหลายธนาคารและขณะนี้ระบบกลับเป็นปกติแล้ว
อย่างไรก็ตาม การสั่งจองสลากล่วงหน้างวดวันที่ 2 พ.ค. 2559 จำนวน 1.2 แสนเล่ม หรือเท่ากับ 24 ล้านฉบับนั้น คาดว่าจะขยายวันเปิดจำหน่ายถึงวันที่ 6 เม.ย.นี้ โดยการจำหน่ายสลากที่ 60 ล้านคู่ หรือเท่ากับ 120 ล้านฉบับ จะเป็นไปตามยอดคำสั่งซื้อเข้ามา ถือว่าเป็นเรื่องปกติทุกๆ ปีที่ช่วงเทศกาลสงกรานต์ผู้ค้าสลากจะหยุดขายและเดินทางกลับภูมิลำเนา
"ไม่จำเป็นต้องจำหน่ายสลากหมดในทุกงวด บางงวดอาจจะเหลือ 52 ล้านคู่ก็เป็นไปได้ และสำนักงานสลากฯ ไม่ต้องลดหรือเพิ่มจำนวนสลาก เพราะเป็นการพิมพ์ตามยอดคำสั่งซื้อ-สั่งจอง โดยแนวทางการจัดสรรสลากครั้งนี้เดินมาถูกทางแล้ว เพราะจัดสรรตามปริมาณความต้องการซื้อ ซึ่งเป็นตัวชี้วัดว่าสลากกระจายสลากไปทั่วประเทศตามเจตนารมณ์ของรัฐบาล" ประธานสลากฯ กล่าว
พล.ท.อภิรัชต์ กล่าวถึงกรณีที่ผู้ค้าสลากรายย่อยขายสลากไม่หมดในบางพื้นที่ และนำสลากมาลดราคาเหลือเพียงคู่ละ 70-75 บาท ถือว่าเป็นไปตามวัตถุประสงค์ของสำนักงานสลากฯ ที่ต้องการให้สลากนั้นกระจายไปยังพื้นที่ตามที่ต้องการซื้อเท่านั้น เมื่อผู้ค้าจำหน่ายไม่หมดก็ควรจะลดจำนวนรับสลากไปจำหน่ายลง